Spin (Propaganda)

**Spin** (uff Daidsch „Dreh“) ischä Propagondateschnigg inde Effendlischkaidserwed, de Bolidigg unn im G'schefdslewe, wu Ereignis, Sachvahald etc. b'wussd vazerrd inä g'winschdes bessares Lischd gschdelld werren. Middm „Spinning“ (alla „Dreje“) werd die Effendlischkaid g'daischd unn ihr Mänung a midd Komponje iwwa Organisadzijone monibulierd. Wesche de haifische Vabindung vun Spin unn Bressekonfarenze, insbsondare vun Regierungskonfarenze inde USA, werde Raum, wu die Bressekonfarenze schdaddfinnen a Spin Room g'nonnd. B'rada fa Effendlischkaidserwed, Meenungsforscha unn Medijeb'rada, wu trigarische odda irrefiehrende Bodschafde endwiggle, werren als „Spin Doctors“ odda „Spinmeisters“ b'zaischned.

„Spinning“ ischä b'zahldi Dienschdlaischdung vun Medijeb'rada. Grosse Unnanehme hawwen ofd aischene Midabwaida odda Abdailunge, wu dodruff schbezialisierd sinn. Saide 1990er Johr ischs „Spinning“ a bai Bolidiga feschdgschdelld worre.

Haid gibs Organisazijone, wu dem uff die Finga gugen unn des vaeffendlische was vazabbt werd.

## Teschnigge

Ä Taggdigg baim Spin isch die Wahnehmung vunnem Thema odda Eraignis nai zu formuliere unn zu vaännare, 
um die effendlische Meenung zu b'oiflusse. Zum Baisbiel konnä Unnanehme, wu ä ofd vakafdes awwa mongelhafdes Brodugd midd Sicherhaidsbroblem herschdelld, in soine Middelunge des Thema innen fase gindschische Rohme schdelle, alla z. B. Brodugd vunde Konkurrenz zu gridisiere odda s'Risiko vunde gsomde Brodugdkadegorie zu themadisiere. Do'd'zu werre ofd oigengische Slogans odda Soundbites b'nudzd, alla korze oibrächsome Zitad, wu die Effendlischkaid vum Schdondpungd vun Unnanehme iwwazaische solln. Midd der Teschnigg werd die Uffmergsomkaid vunde Effendlischkaid vun ugindschdische Aspegde vunem Thema weg'g'lengd. Vunem Bolidiga werren korze frijare Aussache innen Kontext gschdelld, dass ma mäne kennd, der odda die unnaschdizd ä bschdimmdi bolidischi Posidzijon.

Faem (meschlische) negadive Informazijone werren unnaschlache odda inde Nochrischde zu Zaide vaeffendlisch, wonns blos wenisch guggn unn zuheren. Odda ma lengd die Uffmergsomkaid vunde Schornalischde unn iwwa dere B'rischderschdadung a vunde Effendlischkaid middm absischdlisch konschdruierdem Ableng'gungsmoneva uff was onnares, z. B. n'Skondal. Wons ganed onaschda gehd, werde Limited Hangout oigsedzd, wuma Informazijone zugewwe dud, wu e nemme vahoimlischd werre kennen, awwa alle endschaidende unn schedlische Fagde blaiwen waida unnam Debbisch. Ma bfleschd a Kontagd mid glaischgsinnde odda endgeschekummende Schornalischde, vun dennema ma wes, dasse die Gschischde, wumidmase vasorschd, im Sinn vunde „Uffdrachgewa“ schraiwn. Zudem werren gridische Schornalischde zu Vaoschdaldungen erschd ga nedd oi- odda a efach ausg'lade odda ignorierd unn abg'konzeld.

S'Rauspigge vun gindschdische Informazijone, umde Oidrugg zu erwegge, das des des wischdigsche onde Sach isch. Z. B. bschdimmde Aussache vunem geschnarische Bolidiga vabraide, umde Oidrugg zu erwegge, des wer soi odda ihr Posidzion, unse in Varuf zu bringe. Odda s'werren absischdlisch Falschinformadzijone, alla Liesche alsä Nochrischdelegg iwwade geschnarische Bolidigga vabraid, umen odda sie ine schleschdes Lisdchd zu schdelle. Odda Unnanehme ignorieren efach Schdudije, wu ihr Brodugd schelschd wegkummd odda gewwen aischene Schdudije in uffdrach, wus blos des positive zaischen.

Ä onnari Teschnigg ischä disdonzierendi Schbroch, wie z. B. Pseudo-Demendi, Pseudo-Enschuldischung odda de Ausdrugg Fehla sinn bassierd, was g'wehnlisch als rhetorisches Middl oig'sedzd werd, wude Schbrescha sachd, dass ebbes uog'brochd g'hondhabd worre isch, selwa awwa jedi Vaondwordung ablehnd.

Gern werd Petitio Principii b'nudzd, wu die ub'wiesene Vorraussedzunge fa ä Aussach als wohr og'numme werren unn domid de Schluss vunde Aussach als wohr dagschdelld werd. Odda ma waischd änna Froch efach gons aus.

## Gugschd a uff
* Fake News
* Aldanadive Fagde
* Framing-Effeggd
* Wieslword
* Zwaifl isch ihr Brodugd
* Dodi Katz Schdradegie

## Vawais